“อุตตม” นัดถกกองทุน LTF รูปแบบใหม่ จ่อชง ครม.สัปดาห์หน้า
"อุตตม" นัดถกกองทุน LTF รูปแบบใหม่ จ่อชง ครม.สัปดาห์หน้า
"อุตตม" นัดถกกองทุน LTF รูปแบบใหม่ จ่อชง ครม.สัปดาห์หน้า
22 พ.ย. 2562

นายไพบูลย์ นลินทรางกูร ประธานกรรมการสภาธุรกิจตลาดทุนไทย(FETCO) เปิดเผยว่า ในวันที่ 25 พ.ย.นี้ตัวแทน FETCO จะเข้าหารือกับ นายอุตตม สาวนายน รัฐมนตรีว่าการกระทรวงการคลัง เพื่อหาข้อสรุปรูปแบบกองทุนใหม่ที่จะมาทดแทนกองทุนหุ้นระยะยาว(LTF) ที่จะหมดอายุการใช้สิทธิในการลดหย่อยภาษีในปีนี้ ซึ่งหากได้ข้อสรุป ก็คาดว่าจะเสนอเข้าสู่การประชุมคณะรัฐมนตรี(ครม.) ได้ในสัปดาห์ถัดไป
นอกจากนั้น นายไพบูลย์ ยังเปิดเผยอีกว่า วานนี้(21 พ.ย.62) FETCO ได้ร่วมหารือกับระดับเจ้าหน้าที่กระทรวงการคลัง โดยทางกระทรวงการคลังได้นำเสนอรูปแบบกองทุนใหม่ที่มีลักษณะคล้ายกับกองทุนรวมเพื่อการเลี้ยงชีพ(RMF) ซึ่งจะมีระยะเวลาการออมยาวกว่ากองทุน LTF แต่จะน้อยกว่ากองทุน RMF ที่ผู้ออมจะไถ่ถอนหน่วยลงทุนได้เมื่ออายุ 55 ปี เพื่อจูงใจให้คนรุ่นใหม่ได้เข้ามาออมมากขึ้น โดยกองทุนใหม่นี้จะกำหนดระยะเวลาการลงทุน 10-15 ปี ต่างจากกองทุน LTF ที่กำหนดระยะเวลาออม 7 ปี
ทั้งนี้เบื้องต้นกำหนดว่า วงเงินที่จะได้สิทธิประโยชน์ทางภาษีเมื่อนำมารวมกันกับการลงทุนในกองทุน RMF จะต้องไม่เกิน 5 แสนบาทต่อปี หรือ ไม่เกิน 30% ของรายได้ โดยจะไม่มีข้อจำกัดการลงทุนว่าจะต้องนำไปลงทุนในหุ้นที่เป็นโครงสร้างพื้นฐานของประเทศที่เป็นแนวคิดเดิม